## Odluka Ustavnog suda Republike Hrvatske broj U-I-1023/1999. od 23. veljače 2000.

### NN 26/2000 (3.3.2000.), Odluka Ustavnog suda Republike Hrvatske broj U-I-1023/1999. od 23. veljače 2000.

# USTAVNI SUD REPUBLIKE HRVATSKE

**529**

Ustavni sud Republike Hrvatske u sastavu dr. sc. Smiljko Sokol,
predsjednik Suda te suci dr. sc. Velimir Belajec, Marijan Hranjski
dr. iur., dr. sc. Petar Klarić, mr. sc. Ivan Matija, Ivan
Mrkonjić dr. iur., dr. sc. Jasna Omejec, Emilija Rajić,
Vice Vukojević dr. iur. i Milan Vuković dr. iur.,
odlučujući o prijedlogu Dalibora Ilića iz Varaždina
za pokretanje postupka ocjene ustavnosti, na sjednici održanoj
dana 23. veljače 2000. godine, donio je sljedeću

## ODLUKU

Pokreće se postupak za ocjenu suglasnosti s Ustavom Republike
Hrvatske i ukida se odredba članka 18. stavka 1. Zakona
o porezu na promet nekretnina (»Narodne novine«, br.
69/97).

Obrazloženje

Dalibor Ilić iz Varaždina podnio je prijedlog za pokretanje
postupka ocjene suglasnosti s Ustavom Republike Hrvatske odredbe
članka 18. stavka 1. Zakona o porezu na promet nekretnina
(»Narodne novine«, br. 69/97).

Osporena odredba glasi:

»Članak 18.

1) Ako porezni obveznik nastanak porezne obveze ne prijavi u propisanom
roku, redoviti porez na promet nekretnina povećava se za
20%. Povećani porez ne može iznositi manje od 1.000,00
kuna.«

Podnositelj smatra da je osporena odredba u nesuglasju s Ustavom
Republike Hrvatske: s jednakošću, socijalnom pravdom
i vladavinom prava, kao jednim od najviših vrednota ustavnog
poretka Republike Hrvatske, između ostalih, propisane odredbom
članka 3. i s pravom propisanim odredbom članka
51. da je svatko dužan sudjelovati u podmirenju javnih troškova,
u skladu sa svojim gospodarskim mogućnostima i da se porezni
sustav temelji na načelima jednakosti i pravednosti.

Navedenu nesuglasnost osporene odredbe s Ustavom podnositelj ističe
prvenstveno iz razloga što se istom narušava ravnopravni
gospodarski položaj adresata na koje se Zakon odnosi, u pogledu
visine sankcije, u obliku povećanog poreza, za eventualno
počinjeni prekršaj - neprijavljivanje porezne obveze
u propisanom roku.

Podnositelj predlaže usvojiti prijedlog i ukinuti osporeni
članak Zakona o porezu na promet nekretnina.

Prijedlog je osnovan.

Ukinutom odredbom se, zapravo, utvrđuje uvećani porez
zbog nepravodobnog podnošenja porezne prijave, dakle zbog
djela koje u biti predstavlja prekršaj.

Time se u pravni sustav uvodi nekakav »kazneni« porez,
što je suprotno smislu i svrsi oporezivanja, a također
je to protivno ustavnim načelima o sudjelovanju u podmirenju
javnih troškova u skladu s gospodarskim mogućnostima
te načelima jednakosti i pravednosti poreznog sustava,
u smislu odredbe članka 51. Ustava Republike Hrvatske.

Osim toga, ocjenjujući navode iz prijedloga podnositelja,
Sud je analizirajući i ostale odredbe Zakona o porezu na
promet nekretnina utvrdio sljedeće:

Odredbom članka 23. istog Zakona, propisano je da se, između
ostalog, u pogledu plaćanja poreza i vođenja prekršajnog
postupka primjenjuju supsidijarno odredbe Zakona o porezu na dohodak
(»Narodne novine«, br. 25/95, 52/95, 106/96 i 164/98).

Navedenim Zakonom, člankom 103., propisano je da će
se novčanom kaznom od 1.000,00 do 10.000,00 kuna kazniti
za prekršaj porezni obveznik koji ne podnese poreznu prijavu
u propisanom roku.

Pokretanje i vođenje prekršajnog postupka u takvim slučajevima,
kao i donošenje rješenja o prekršaju, propisano
je člankom 108. i člankom 109. naznačenog
Zakona.

U konkretnom slučaju, stajalište je Suda da ukinuti
članak 18. stavak 1. naznačenog Zakona materijalno
oštećuje porezne obveznike niže porezne osnovice
u slučaju kada isti zakasne s prijavom svoje porezne obveze.
To iz razloga što se u njihovom slučaju, u odnosu
na porezne obveznike više porezne osnovice i obzirom na činjenicu
da povećani porez ne smije biti manji od 1.000,00 kuna,
porez povećava za više od 20%. Nasuprot tome, porezni
obveznici više porezne osnovice povećanje svog poreza,
zbog istog poreznog prekršaja, plate samo u iznosu od 20%
povećanja osnovice.

Slijedom navedenog, u ustavnosudskom postupku zaključak
je Ustavnog suda Republike Hrvatske da je ukinuta odredba članka
u nesuglasju s odredbama članka 3. i članka 51.
Ustava Republike Hrvatske.

U smislu odredbe članka 53. stavka 1. Ustavnog zakona o
Ustavnom sudu Republike Hrvatske (»Narodne novine«,
br. 99/99) odlučeno je kao u izreci.

Broj: U-I-1023/1999
Zagreb, 23. veljače 2000.

USTAVNI SUD REPUBLIKE HRVATSKE

Predsjednik
**dr. sc. Smiljko Sokol,** v. r.

Odluka, NN 26/2000-529